als_Latn dik_Latn sag_Latn
TIRANË- Lideri i opozitës Lulzim Basha i është përgjigjur deklaratave të kryeministrit Edi Rama, i cili tha se nuk ka negociata por bisedime dhe se qeverinë e vendos populli. Basha tha sot gjatë bashkëbisedimit brenda çadrës me forumin për shëndetësinë se “nuk ka negociata por bisedime për një qeveri të re”.
“Jemi mbledhur për të hedhur themelet e republikës së re dhe kjo vjen përmes një transformimi gjigant një transformimi të thellë, një transformimi të jashtëzakonshëm të vlerave mbi të cilat ngrihet republika e re. Jemi këtu për të shprehur mbështetjen totale për zgjedhje të lira e të ndershme si themeli i republikës së re. Nuk jemi këtu për të pazare me pushtetin e inkriminuar të republikës së vjetër.
Më 18 shkurt qytetarët e mbledhur në bashkimin më të madh morën një vendim dhe kjo lëvizje është monumenti i këtij vendimi.
Vendimi është nuk ka zgjedhje me Edi Ramën, me qeverinë e tij të krimit dhe korrupsionit. Nuk ka negociata por bisedime për një qeveri të re. Nuk do negociojmë futjen tonë në qeveri por do jemi opozita që do t’u japë shqiptarëve të drejtë të vendosin kush do të qeverisë në këtë vend”, deklaroi Basha.
Ai paralajmëroi kryeministrin Edi Rama: “Harroje të bësh zgjedhje me ministrin tënd të brendshëm që njihet botërisht si mbrojtës i krimit e drogës. Harroje se do të kesh zgjedhje me kriminelë si kryetarë bashkish. Hapi i parë është qeveria teknike. Nëse do të dëgjosh zërin e qytetarëve të tu, duhet t’i hapësh rrugë një qeveri teknike. Vala popullore do të rrëzojë. Jemi të vendosur, të përgjegjshëm por të vendosur. Lëri lojërat, lojërat nuk të shpëtojnë”.
“A ka shqiptar që ta besojë se ti qenke i interesuar për vetting dhe drejtësi kur ke në kabinetin tënd ministra që kanë afera korrupsioni. Krime të vjedhjes në shëndetësi. A e dinë shqiptarët që sot shëndetësia e famshme falas shpenzon për çdo shqiptar vetëm 250 dollarë për frymë në vit. Maqedonia shpenzon 560 dollarë në vit. Këto shërbehen, kthehen shërbime në Maqedoni, kurse këtu edhe këto 250 vidhen dhe shpërdorohen. Vidhen me “check up”. “Check Up” është banka personale e Edi Ramës me bankiere Vilma Nushi. Janë paratë e shqiptarëve. Kurrë shëndetësia nuk ka qenë në gjendjen më të keqe, në gjendjen më të zezë. Në vend që të investonte në spitale dhe për personel, Edi Rama me një grusht oligarkësh i janë vërsulur parave të shëndetësisë për t’i futur në kontot e tyre bankare”, tha kreu i PD-së.
Basha deklaroi se PD ka një platformë për shëndetësinë shqiptare.
“Ne kemi një platformë të plotë për shëndetësinë shqiptare dhe platforma jonë do të kthejë paratë në shërbime shëndetësore për shqiptarët”, u shpreh ai.
“Në e do vettingun hap rrugën për qeveri teknike dhe do të ketë vetting të pakapur. Vetting që të mbrosh Ilir Beqjan, që të mbrosh Saimir Tahirin, që të mbrosh Ahmetajn, Gjiknurin, veten tënde dhe bandat me të cilat rrethohesh nuk ke për të pasur kurrë”, theksoi kreu i PD.
Nga ana tjetër kryeopozitari Basha theksoi se mbaroi koha kur shqiptarët gënjeheshin me gënjeshtra dhe jetonim me bar.
“Broçkullat t’i mbajnë për vete. Kohët kur shqiptarëve u jetonin bar dhe gënjeshtra, kanë mbaruar njëherë e mirë. Këta janë shqiptarët sot, shqiptarët e mi, europianët e mi. Broçkullat mbajini për vete. Lërini lojërat politike, keqpërdorimet dhe gënjeshtrat me Evropën që mezi priska që t’i hap dyert për vettingun. Por s’ka zgjedhje të lira dhe të ndershme me Edi Ramën në atë zyrë. Kjo është rruga dhe e vetmja rrugë.”, tha Basha.
Po ashtu, Basha lideri demokratëve i bëri thirrje Ramës që t’i ‘thërrasë’ mendjes, pasi sipas tij populli nuk do ndalet. “Thirri mendjes, ose ndryshe populli do ta hap rrugën me fuqi të pakthyeshme. Sot ne në mbrëmje do të vazhdojmë me këtë diskutim. Nesër do vazhdojmë me fermerët shqiptarë, e do vazhdojmë ditë për ditë e natë për natë. Në këtë “parlament’, deri sa ta varrosim Republikën e vjetër e të ngremë të renë për çdo shqiptar.”, përfundoi fjalën e tij Basha.
(m.k/ed.me/BalkanWeb)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn